## Odluka o visini naknade za obvezni zdravstveni pregled bilja u prometu preko granice Republike Hrvatske i visini naknade za kontrolu sredstava za zaštitu bilja pri uvozu u Republiku Hrvatsku

### NN 49/1998 (7.4.1998.), Odluka o visini naknade za obvezni zdravstveni pregled bilja u prometu preko granice Republike Hrvatske i visini naknade za kontrolu sredstava za zaštitu bilja pri uvozu u Republiku Hrvatsku

# **VLADA REPUBLIKE HRVATSKE**

Na temelju članka 54. stavka 2. Zakona o zaštiti bilja ("Narodne novine",
br. 10/94 i 19/94), Vlada Republike Hrvatske je na sjednici održanoj 2.
travnja 1998. godine, donijela

## **ODLUKU**

### **O VISINI NAKNADE ZA OBVEZNI ZDRAVSTVENI PREGLED BILJA U PROMETU PREKO GRANICE REPUBLIKE HRVATSKE I VISINI NAKNADE ZA KONTROLU SREDSTAVA ZA ZAŠTITU BILJA PRI UVOZU U REPUBLIKU HRVATSKU**

I.

Naknada za obvezni zdravstveni pregled pošiljaka bilja (u daljnjem tekstu:
pregled bilja) koje se uvoze i izvoze, ovisno o vrsti pošiljke, iznosi:

1. za vagonske, kamionske i za pošiljke u kontejnerima do 10 tona 75,00
kuna, a za svaku sljedeću odnosno započetu tonu iznad 10 tona povećava
se za 8,00 kuna;

2. za brodske pošiljke, osim za brodske pošiljke drva, za svaku započetu
tonu 2,00 kune, a najmanje 110,00 kuna za jednu pošiljku;

3. za zrakoplovne pošiljke za svakih započetih 10 kilograma 8,00 kuna,
a najmanje 40,00 kuna za jednu pošiljku;

4. za komadne pošiljke (iz zbirnih vagona, kamiona i kontejnera, pošiljke
u kombi vozilima) do 500 kilograma 40,00 kuna, preko 500 do 1000 kilograma
50,00 kuna, preko 1000 do 2000 kilograma 70,00 kuna, a za pošiljke preko
2000 kilograma naknada se određuje prema podtočki 1. ove točke;

5. za poštanske pošiljke 15,00 kuna za jednu pošiljku;

6. za pošiljke bilja što ih putnici ili osoblje prijevoznih sredstava
nose uza se, za svakih započetih 10 kilograma 4,00 kune. Pošiljke bilja
preko 50 kilograma po osobi smatraju se komandnim pošiljkama;

7. za pošiljke drva (trupce, piljeno drvo, rudničko drvo, razne vrste
drvnih prerađevina), osim brodskih pošiljaka drva, 7,00 kuna za svaki započeti
kubni metar, odnosno 5,00 kuna za svaki započeti kubni metar celuloznog
ili ogrjevnog drva;

8. za brodske pošiljke drva 1,00 kunu za svaki započeti kubni metar,
odnosno 0,70 kuna za svaki započeti kubni metar celuloznog ili ogrjevnoga
drva, te 0,50 kuna za svaki započeti kubni metar drvnih otpadaka, a najmanje
75,00 kuna za jednu pošiljku.

Ako je u ispravama koje prate pošiljku drva njegov obujam izražen u
prostornim metrima, oni se preračunavaju u kubne metre prema sljedećoj
jednakosti: 1 prm = 0,7 mł, tj. obujam izražen u prostornim metrima množi
se sa 0,7 kako bi se dobio obujam u kubnim metrima.

II.

Za pregled sitnih pošiljaka sjemena povrća i cvijeća ukupne mase do
100 grama, a ostaloga bilja ukupne mase do 3 kilograma, ne plaća se naknada.

III.

Naknada za pregled bilja koje se pretovaruje u provozu kroz Republiku
Hrvatsku određuje se za vagonske i kamionske pošiljke u visini 50% od naknada
propisanih u točki I. podtočki 1. i 7. ove Odluke.

Naknada za pregled bilja koje se u provozu kroz Republiku Hrvatsku pretovaruje
iz kamiona ili vagona na brod, ili obrnuto, određuje se u visini 50% od
naknada propisanih u točki I. podtočki 2. i 8. ove Odluke.

IV.

Naknada za obvezni zdravstveni pregled pošiljaka sjemena i sadnoga materijala
određuje se u visini propisanoj u točki I. podtočki 1., 2., 3., 4., 5.
i 6. ove Odluke i povećava za 100%.

Kad se u istoj pošiljci uz ostalo bilje nalazi i sjeme ili sadni materijal,
naknada za pregled bilja zaračunava se jednako kao da se čitava pošiljka
sastoji od sjemena ili sadnog materijala.

V.

Naknada za pregled bilja koje se izvozi za neposrednu preradu (industrijsko
voće i povrće, vinsko grožđe, žitarice, uljarice u zrnu) te bilja podrijetlom
iz Republike Hrvatske koje se nakon prerade, oplemenjivanja ili dorade
vraća, odnosno uvozi, određuje se u visini 50%, a za šećernu repu koja
se uvozi u visini 30% od naknade propisane u točki I. podtočki 1., 2. i
4. ove Odluke.

VI.

Naknada za pregled prazne ambalaže biljnoga podrijetla koja se vraća
u Republiku Hrvatsku, a upotrijebljena je za otpremu pošiljaka bilja, određuje
se u visini 50% od naknada propisanih u točki I. podtočki 1., 2. i 4. ove
Odluke.

VII.

Naknada za pregled pošiljke bilja u kojoj se nalazi više od pet vrsta
bilja povećava se za 30% od visine propisane u točki I. podtočki 1., 2.,
3., 4., 5. i 6. ove Odluke.

VIII.

Naknada za kontrolu pošiljaka sredstava za zaštitu bilja pri uvozu u
Republiku Hrvatsku, za svako pojedino sredstvo za zaštitu bilja do 1000
kilograma ili litara iznosi 100,00 kuna, a za svakih sljedećih odnosno
započetih 1000 kilograma ili litara povećava se za 20,00 kuna.

Naknada za kontrolu uzoraka sredstava za zaštitu bilja pri uvozu u Republiku
Hrvatsku iznosi 25,00 kuna za svako pojedino sredstvo.

IX.

Naknada za pregled humanitarnih pošiljaka bilja i sredstava za zaštitu
bilja koje se uvoze, određuje se u visini 50% od naknada propisanih u točkama
I., IV. i VIII. ove Odluke.

Za pregled humanitarnih pošiljaka koje šalju fizičke osobe ne plaća
se naknada.

X.

Ako uvoznik, provoznik ili izvoznik, pravovremeno ne pripremi pošiljku
za pregled ili kontrolu, a pozove graničnog inspektora zaštite bilja da
pregleda pošiljku i ako inspektor izađe na mjesto pregleda u određeno vrijeme,
dužan je za njegov izlazak platiti dangubninu u iznosu 100,00 kuna po započetom
satu čekanja.

Ako se pregled bilja obavlja izvan sjedišta inspekcije, uvoznik, provoznik
ili izvoznik dužan je platiti putne troškove inspektora ili osigurati mu
prijevoz, ako je to neophodno za pravovremeno obavljanje pregleda.

XI.

Naknada za pregled pošiljaka bilja u prometu preko granice Republike
Hrvatske i kontrolu sredstava za zaštitu bilja pri uvozu u Republiku Hrvatsku,
koji se obavljaju tijekom noći, nedjeljom i u dane blagdana, povećava se
jednokratno za 100% od visine propisane naknade.

Pod noćnim radom razumijeva se rad između 22.00 sata i 6.00 sati idućeg
dana.

XII.

Naknada za pregled bilja koje se uvozi ili provozi preko granice Republike
Hrvatske i naknada za kontrolu sredstava za zaštitu bilja koja se uvoze
prihod su državnog proračuna Republike Hrvatske.

Naknada za pregled bilja u izvozu uplaćuje se na poseban račun koji
se vodi pri Ministarstvu poljoprivrede i šumarstva.

XIII.

Stupanjem na snagu ove Odluke prestaje važiti Odluka o visini naknade
za obvezni zdravstveni pregled bilja u prometu preko granice Republike
Hrvatske i visini naknade za kontrolu nad sredstvima za zaštitu bilja pri
uvozu u Republiku Hrvatsku ("Narodne novine", broj 82/94).

XIV.

Ova Odluka stupa na snagu osmoga dana od dana objave u "Narodnim novinama".

Klasa: 320-17/98-01/01
Urbroj: 5030116-98-1
Zagreb, 2. travnja 1998.

Predsjednik
**mr. Zlatko Mateša,** v. r.

Odluka, NN 49/1998-608